喺最廣義上，一隻節奏遊戲做嘅通常係播一啲音樂或者最少有拍子，要求玩家喺適當嘅時間俾適當嘅反應，簡單例子有每嚇拍子都要撳一個掣，然後隻遊戲就會按照玩家嘅節奏感－即係按玩家能唔能夠做到喺準確嘅時間點撳掣－嚟評分，跟手就按玩家嘅得分給予獎勵，例如係啲玩家要攞到最少若干分先至會有得玩下一關，等玩家有意慾盡力提升自己嘅得分；